Úlohy pre 7.roč.

Do zošita píšte len to, čo je v rámčeku. Ostatné je vysvetlenie učiva a návod. **Prečítajte si to viackrát!**

**Dvojčlenná úplná a neúplná veta**

Zopakujeme si.

* Kedy je veta dvojčlenná?...odpoveď: Keď má obidva hlavné vetné členy.
* Ktoré sú hlavné vetné členy? ..odpoveď: podmet a prísudok
* Ako ich nájdeme vo vete?

..odpoveď: pýtame sa na podmet Kto? Čo? a pýtame sa na prísudok Čo tvrdíme? Čo robí? ten podmet

Keď teda máme takú vetu, kde vieme nájsť podmet a prísudok, tak je dvojčlenná.

* Kedy je veta dvojčlenná úplná? ..odpoveď: Keď vo vete máme podmet aj prísudok vyjadrený, nemusíme pri podmete dopĺňať zámeno (napr. on, oni, my..)
* Kedy je veta dvojčlenná neúplná? ..odpoveď: Keď podmet nemáme vo vete vyjadrený a musíme ho doplniť zámenom do zátvorky k vete.

Napríklad máme úlohu: **Urč, či ide o dvojčlennú vetu úplnú, alebo neúplnú.**

Veta: **Môj otec rád číta.**

 1.krok: nájdeme prisudzovací sklad.. čiže nájdeme podmet a prísudok

 Čo tvrdíme? Čo robí? .. odpoveď: **číta** (prísudok)

 Kto? Čo? to robí... odpoveď: **otec** (podmet)

 - prisudzovací sklad je teda: **otec číta**

 Máme tu obidva hlavné vetné členy priamo vo vete a nemusíme doplňovať zámenom, tak táto veta je **dvojčlenná úplná.**

 2.krok: označíme si našu vetu: **Môj otec rád číta. Ú**

Nemusíme napísať teraz, že dvojčlenná, lebo v zadaní sme mali, že všetky vety sú dvojčlenné a pri nich máme určiť, či sú úplné, alebo nie ..stačí teda napísať len Ú ..alebo N

Veta: **Chcel som ti zavolať?**

1.krok: nájdeme prisudzovací sklad

 Čo tvrdíme? Čo robí? .. odpoveď: **chcel som zavolať** (prísudok)

Kto? Čo? to robí... odpoveď: **(ja)** (podmet.. ktorý sme museli doplniť)

Veta nebola úplná, museli sme doplniť chýbajúci člen. Hovorí sa aj, že podmet nebol vyjadrený vo vete.

 2.krok: označíme si našu vetu: **Chcel som ti zavolať? N**

Napíš si nasledujúce vety do zošita a vyrieš cvičenie!

Úloha: **Urč, či ide o dvojčlennú vetu úplnú, alebo neúplnú.**

1. Mama varila chutný obed.

2. Žiaci zostrojili nový meteoprístroj.

3. Nechceš sa najesť?

4. Chcem ti pomôcť.

5. Ide s nami aj suseda.

6. Sestra sa česala pred zrkadlom.

7. Jej brat je veľmi milý.

8. Neodvrávaj!

9. Kúpili si auto.

10. Vyhodím smeti.